Irlande: il guvier al incrès l’inglês tes scuelis gaelichis
La ministre irlandese pe educazion, Mary Hanafin, e à comunicât che lis Gaelscoileanna, ven a dî lis scuelis là che l’insegnament al ven fat dut par gaelic, a varan di doprâ la lenghe inglese bielzà dal prin an scolastic. Fin cumò, i fruts a tacavin a doprâ l’inglês cuant che a rivavin ai 7/8 agns e no za dal prin an di scuele. La misure e jentrarà in vore cul prossim an scolastic. Lis Gaelscoileanna a operin fûr dal Gaeltacht, ven a dî lis areis là che il gaelic al è ancjemò fevelât di une part significative de popolazion. Cun di plui, chescj istitûts a son pôcs – dome une cincuantine in dut – e a son logâts in zonis là che la lenghe dal ambient e je l’inglês e, duncje, la scuele a imersion e je la uniche maniere par imparâ pardabon il gaelic. Par chest la decision dal guvier e je stade une vore criticade de rapresentance unitarie di chestis scuelis e di dutis lis associazion impegnadis te promozion de lenghe irlandese. Tant plui che, intant de campagne eletorâl, lis fuarcis politichis cumò al guvier a vevin mostrât une posizion ben divierse.
(Font: Galiza Hoxe, 30/07/07)
fur_Latn fur_Latn glg_Latn